text: Sådan bliver den dansk-tyske grænse fremover
  18 november 2015 kl. 10.02
  Tirsdag eftermiddag blev et flertal af Folketingets partier enige om en ny politiaftale. Den kommer til at betyde mere kontrol ved Danmarks grænser. 
  Politiet og SKAT vil frem over kontrollere mere ved den tyske og den svenske grænse samt i færge- og lufthavne. Den øgede kontrolindsats skal styrke indsatsen mod grænseoverskridende kriminalitet og illegal indvandring.
  I 2016 afsættes cirka 46 millioner kroner til mere mandskab og nyt kontroludstyr. I 2019 stiger beløbet til cirka 126 millioner kroner.
  - Jeg er tilfreds med, at vi har kunnet presse de andre partier helt til grænsen af Schengen-aftalen, siger Peter Kofod Poulsen fra Dansk Folkeparti til TV SYD.
  Men står det til Dansk Folkeparti, så ser de gerne, at Danmark styrker grænsekontrollen endnu mere.
  - Vi vil gerne have permanent grænsekontrol med faste toldere, som kan benytte sig af de nyeste og mest højteknologiske kontrolmuligheder. Allerhelst vil vi have mulighed for, at Danmark kan lave grænsekontrol, når vi har lyst til det og lige så længe, som vi ønsker. Det er der desværre ikke mulighed for inden for Schengen, siger Peter Kofod Poulsen.
  Informationer fra Justitsministeriet:
  Politiets indsats bliver styrket på følgende områder:
  - Mere patruljering med fokus på udlændingekontrol og bekæmpelse af grænseoverskridende kriminalitet- Mere synlig polititilstedeværelse i de grænsenære områder- Intensivering af efterforskning og overvågning af udenlandske kriminelle grupperinger på baggrund af konkret mistanke- Øget og målrettet udlændingekontrol i færge- og lufthavne.- Opsætning af kameraer ved centrale grænseovergange med genkendelsesteknologi af nummerplader
  
  SKAT's indsats bliver styrket på følgende områder:
  - Flere toldere i grænseområderne, havneområder og i tog- Styrkelse af SKAT's effektivitet og kvalitet i arbejdet med risikoanalyser og efterretninger-  Øget anvendelse af hunde i toldkontrollen- Nyt scanningsudstyr- Nye toldkontorer
  
  